ÚRAD VLÁDY SLOVENSKEJ REPUBLIKY
               sekcia vládnej legislatívy

                                                                                 
                                                                                 Na rokovanie vlády SR 
                                                                                 dňa 14. septembra 2004                        
                                                                                 K materiálu č. 17491/2004
                                                 K bodu č. 1

S T A N O V I S K O

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 222/2004 Z.z. o dani z pridanej hodnoty v znení zákona č. 350/2004 Z.z. 

                                                             I.

     Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 222/2004 Z.z. o dani z pridanej hodnoty v znení zákona č. 350/2004 Z.z., predkladá na rokovanie vlády Slovenskej republiky podpredseda vlády a minister financií SR Ivan Mikloš na základe § 70 ods. 2 zákona č. 350/1996 Z.z. o rokovacom poriadku Národnej rady Slovenskej republiky v znení neskorších predpisov.

     Účelom predkladaného návrhu zákona je podľa predkladateľov zmiernenie sociálno-ekonomických dopadov na obyvateľstvo, ktoré súvisia so zavedením 19-percentnej sadzby DPH na všetky druhy tovarov a služieb. Návrh zákona predpokladá osobitnú zníženú 10-percentnú sadzbu DPH na vybrané druhy potravín. 
                                                              II.

     Predkladateľ konštatuje, že návrh zákona nebude mať dopad na štátny rozpočet v roku 2004, pretože sa navrhuje účinnosť zákona od 1.1.2005. Predpokladaný dopad na štátny rozpočet v roku 2005 je približne 4 mld. Sk. Podľa odhadu Ministerstva financií však môže dopad na štátny rozpočet dosiahnuť až 11,8 mld. Sk. Predkladatelia neuvádzajú vplyv návrhu zákona na rozpočty obcí a vyšších samosprávnych celkov. Navrhovaný zákon nebude mať negatívny vplyv na pracovné sily a životné prostredie.

                                                                III.

      Legislatívna rada vlády SR prerokovala predmetný poslanecký návrh na svojom zasadnutí dňa 7. septembra 2004. 
      Ministerstvo financií vyslovilo nesúhlas s predloženým návrhom zákona, pretože zavedenie osobitnej zníženej sadzby dane z pridanej hodnoty na vybrané druhy potravín by malo za následok výrazný výpadok príjmov štátneho rozpočtu, ktorý by ohrozil konsolidačné úsilie vlády v oblasti verejných financií; následne by boli nutné reštriktívne opatrenia na výdavkovej strane rozpočtu alebo by sa muselo pristúpiť k zvýšeniu sadzieb pri iných daniach.

 IV.

    Legislatívna rada vlády Slovenskej republiky po prerokovaní odporúča vláde Slovenskej republiky k predmetnému návrhu uplatniť tieto pripomienky:

K názvu

   Je potrebné doplniť čiarku za slovami „Zákon z....2004“.

K Čl. I

    -   nie je zosúladený s bodom 32 legislatívno-technických pokynov, a preto by mali  slová „§ 27 vrátane nadpisu znie......19   zo základu dane.“ znieť “Doterajší text § 27 sa označuje ako odsek 1 a dopĺňa sa odsekom 2, ktorý znie:“,
-	 číslovanie odkazov nie je zosúladené so zákonom č. 222/2004 Z.z. o dani z pridanej hodnoty v znení zákona č. 350/2004 Z.z., konkrétne odkaz číslo 1 treba nahradiť odkazom číslo 6a,
-	 slovo „služby“ v § 27 ods.2 treba vypustiť, pretože sa v prílohe 1 vôbec nevyskytuje,
-	odkaz na vyhlášku Štatistického úradu SR č. 632/2002 Z.z., ktorou sa vydáva štatistická klasifikácia produkcie, je nenáležitý, pretože v prílohe je použitá klasifikácia podľa číselných kódov kapitol a položiek colného sadzobníka,
-	číslovanie prílohy nie je zosúladené s existujúcimi prílohami zákona č. 222/2004 Z.z. o dani z pridanej hodnoty v znení zákona č. 350/2004 Z.z., t.j.  treba nahradiť „Prílohu č. 1“ „ Prílohou č. 7“.

Bratislava 9. septembra 2004
Vypracovala: Lucia Mäsiarová

	                                                                               Štefan  G R M A N 							                            generálny riaditeľ
                                                                         sekcie vládnej legislatívy